
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Zinātniskās darbības likumā" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Tiesību akts / Ministru Prezidenta rezolūcija
Apraksts
Tiesību akta projekts "Grozījumi Zinātniskās darbības likumā" izstrādāts, izpildot:
a) Ministru kabineta 2025. gada 27. novembra rīkojuma Nr. 780 “Par konceptuālo ziņojumu ''Par jauna akadēmiskās karjeras ietvara ieviešanu Latvijā''” 4.1.1. apakšpunktā noteikto uzdevumu Izglītības un zinātnes ministrijai izstrādāt un līdz 2025. gada 31. decembrim noteiktā kārtībā iesniegt Ministru kabinetā likumprojektu par grozījumiem Augstskolu likumā, likumprojektu par grozījumiem Zinātniskās darbības likumā un likumprojektu par grozījumiem Profesionālās izglītības likumā, lai nodrošinātu ar Augstskolu likumu vienotu regulējumu attiecībā uz akadēmiskās karjeras ietvara ieviešanu, kā arī precizētu un papildinātu terminoloģiju, ievērojot  konceptuālajā ziņojumā "Par jauna akadēmiskās karjeras ietvara ieviešanu Latvijā" piedāvāto akadēmiskās karjeras ietvaru;

b) Ministru kabineta 2021. gada 14. aprīļa rīkojumu Nr. 246 "Par Zinātnes, tehnoloģijas attīstības un inovācijas pamatnostādnēm 2021.–2027. gadam": pamatnostādņu uzdevumu Nr. 1.4.2.3. "Pilnveidot Nacionālās zinātniskās darbības informācijas sistēmas (NZDIS) funkcionalitāti datu uzkrāšanai gan zinātnisko institūciju, gan politikas veidotāju līmenī, monitoringam un prognozēšanai (forecasting)", lai nodrošinātu zinātnes informācijas sistēmu digitālo transformāciju nacionālo digitālo infrastruktūru integrācijai ar starptautiskām informācijas sistēmām.

Likumprojekts ir daļa no savstarpēji saistītu likumprojektu paketes, kurā ietilpst likumprojekti “Grozījumi Augstskolu likumā” (TAP Nr. 25-TA-2742) un “Grozījumi Profesionālās izglītības likumā” (TAP Nr. 25-TA-2743).
1.2. Mērķis
Mērķa apraksts
Nodrošināt ar Augstskolu likumu saskaņotu akadēmiskās karjeras ietvara ieviešanu zinātniskajā darbībā, izveidojot zinātnes pētnieciskā personāla profesionālās attīstības sistēmu, nosakot tās posmus, atbilstošos akadēmiskos amatus, atlases, nodarbinātības un zinātniskās darbības snieguma novērtēšanas principus, paredzot pētniecības tenūras ieviešanu prognozējamai un ilgtspējīgai nodarbinātībai, kā arī precizēt ar zinātni saistīto reģistru statusu valsts informācijas sistēmu ekosistēmā un noteikt personu datu apstrādes nolūku un mērķi.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Ministru kabineta 2025. gada 17. septembra rīkojums Nr. 589 “Par Izglītības attīstības pamatnostādņu 2021.–2027. gadam „Nākotnes prasmes nākotnes sabiedrībai” rīcības plānu 2025. gadam” paredz akadēmiskās karjeras modeļa ieviešanu augstākajā izglītībā un pētniecībā.
Zinātniskās darbības likuma tiesību normas nosaka zinātniskās darbības organizāciju, zinātnisko institūciju darbību, zinātniskajā darbībā nodarbināto personu kategorijas, kā arī citus ar zinātniskās darbības īstenošanu saistītus jautājumus.
Zinātniskās darbības likuma 42. panta pirmajā daļā noteiktie reģistri – zinātnisko institūciju reģistrs un zinātnisko institūciju akadēmiskajos amatos ievēlēto personu reģistrs šobrīd ir Nacionālās zinātniskās darbības informācijas sistēmas (turpmāk – NZDIS) sastāvdaļas.
Zinātnisko institūciju akadēmiskajos amatos ievēlēto personu reģistra saturs ir noteikts Zinātniskās darbības likuma 26.1 panta otrajā daļā.
Zinātnisko institūciju reģistru, pamatojoties uz Ministru kabineta 2020. gada 30. jūnija noteikumu Nr. 408 “Latvijas Zinātnes padomes nolikums” 3.9. apakšpunktu, kārto Latvijas Zinātnes padome.
Informāciju NZDIS ievada zinātniskās institūcijas un LZP saskaņā ar Ministru kabineta 2017. gada 27. jūnija noteikumiem Nr. 381 “Nacionālās zinātniskās darbības informācijas sistēmas noteikumi” (turpmāk – MK noteikumi Nr. 381).
Savukārt ziņas par augstskolas akadēmisko personālu ieveda saskaņā ar Augstskolu likuma 87. pantu, kas regulē Akadēmiskā personāla reģistra darbību. Akadēmiskā personāla reģistrā ievadāmās ziņas ir noteiktas Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi” (turpmāk – MK noteikumi Nr. 276).
Zinātniskās darbības likuma 13. panta trešās daļas 3. punkts paredz, ka Izglītības un zinātnes ministrija var slēgt deleģēšanas un līdzdarbības līgumus par starptautiskās sadarbības projektu un programmu ieviešanu, Latvijas zinātnes atpazīstamības nodrošināšanu un sabiedrības izpratnes veidošanu par zinātnes nozīmi ilgtspējīgā valsts attīstībā, savukārt, Zinātniskās darbības likuma 13. panta trešās daļas 4.1 punkts paredz, ka Izglītības un zinātnes ministrija uztur un aktualizē Nacionālo zinātniskās darbības informācijas sistēmu. Šobrīd nav paredzētas tiesības deleģēt NZDIS uzturēšanu citām personām.
Problēmas un risinājumi
Problēmas apraksts
Zinātniskās darbības likums neparedz  zinātnes pētnieciskā personāla profesionālās attīstības sistēmu (turpmāk – pētniecības karjera), kas paredzētu secīgus pētniecības karjeras posmus, kā arī nav noteikta pētniecības karjeras posmu sistēma, kas būtu veidota salāgojot to ar akadēmiskās karjeras ietvaru, kāds paredzēts likumprojektā “Grozījumi Augstskolu likumā”  (TAP Nr. 25-TA-2742).
Risinājuma apraksts
Tiesību akta projektā paredzēts papildināt Zinātniskās darbības likuma 1. panta pirmo daļu, nosakot termina “zinātnes pētnieciskais personāls” skaidrojumu un ieviešot zinātnes pētnieciskā personāla profesionālās attīstības sistēmu (pētniecības karjeru), kā arī nosakot secīgus pētniecības karjeras posmus, kas veidoti, salāgojot tos ar likumprojektā “Grozījumi Augstskolu likumā”  (TAP Nr. 25-TA-2742) noteiktajiem akadēmiskās karjeras principiem.
Problēmas apraksts
Zinātniskās darbības likuma 19. panta pirmajā daļā noteiktais augstskolu pienākums izdot zinātnisko rakstu krājumus vai žurnālus paredz obligātu izdevējdarbības īstenošanu kā zinātniskās darbības sastāvdaļu. Tiesību akta projekta izstrādes gaitā nozares pārstāvju darba grupa norādīja, ka zinātnisko žurnālu izdošana ir specializēta profesionāla darbība, kuras īstenošanai nepieciešamas redakcionālās, izdevējdarbības un kvalitātes nodrošināšanas kompetences. Gadījumos, kad šādas kompetences nav pieejamas, augstskolu izdotajiem izdevumiem var būt ierobežota starptautiskā ietekme. Vienlaikus praksē veidojas institucionāls pienākums augstskolām nodrošināt šo izdevumu saturu ar publikācijām, kas savukārt var radīt risku, ka palielinās zemas starptautiskās ietekmes ietekmes publikāciju īpatsvars.
Risinājuma apraksts
Tiesību akta projektā paredzēts izslēgt Zinātniskās darbības likuma 19. panta pirmajā daļā noteikto pienākumu augstskolām izdot zinātnisko rakstu krājumus vai žurnālus. Grozījums nosaka, ka zinātnisko izdevumu izdošana nav obligāts pienākums augstskolām un ļauj tām patstāvīgi lemt par zinātnes komunikācijas un publikāciju izplatīšanas formām atbilstoši institucionālajai kapacitātei.
Problēmas apraksts
Zinātniskās darbības likuma regulējums neparedz vienotu pieeju zinātnes pētnieciskā personāla atlasei, ievēlēšanai vai apstiprināšanai akadēmiskajos amatos un profesionālajai virzībai pētniecības karjeras ietvaros. Likumā nav noteikta akadēmisko amatu struktūra un zinātnisko institūciju kompetence šo procesu īstenošanai, sasaistot tos ar pētniecības karjeras posmiem.
Risinājuma apraksts
Tiesību akta projektā paredzēts izteikt Zinātniskās darbības likuma 4. pantu jaunā redakcijā, nosakot zinātnisko darbinieku iedalījumu zinātnes pētnieciskajā, tehniskajā un atbalsta personālā. Vienlaikus paredzēts izteikt Zinātniskās darbības likuma 26. pantu jaunā redakcijā, nosakot zinātnes pētnieciskajam personālam atbilstošos pamata akadēmiskos amatus, akadēmiskos viesamatus un akadēmiskos amatus pētniekiem ar praktisko kompetenci, kā arī atlases un pieņemšanas darbā nosacījumus. Papildus tiek precizēts Zinātniskās darbības likuma 23. panta otrās daļas regulējums, nosakot zinātniskās institūcijas zinātniskās padomes kompetenci attiecībā uz personu ievēlēšanu vai apstiprināšanu akadēmiskajos amatos un lēmumu pieņemšanu par akadēmiskajos amatos nodarbināto atcelšanu no amata.
Problēmas apraksts
Mainot tehnisko risinājumu NZDIS, izveidosies situācija, kad pētniecības vadības informācijas sistēma, t.i., starptautiski izstrādāts tehniskais risinājums, kas nodrošinās datu apmaiņu ar starptautiskajām zinātnes datubāzēm, personu identificēšanai šajā tehniskajā risinājumā nepārņems un neizmantos Latvijas Republikas personas kodus kā personu identificējošu informāciju, bet personu identifikācija balstīsies uz personu identifikatoriem starptautiskās datubāzēs.
Risinājuma apraksts
Tiesību akta projekts paredz zinātnisko institūciju reģistra pārcelšanu uz Valsts izglītības informācijas sistēmu (turpmāk – VIIS) un zinātnisko institūciju pamata akadēmiskajos amatos nodarbināto personu reģistra iekļaušanu Akadēmiskā personāla reģistra sastāvā, kas atbilstoši Augstskolu likumam jau ir VIIS  daļa. Tas nodrošinās minēto reģistru uzturēšanu integrētā vidē ar Fizisko personu reģistru, augstskolu informācijas sistēmām un Datu izplatīšanas un pārvaldības platformu (DAGR), kā arī novērsīs datu dublēšanos, jo šobrīd informācija par pētniekiem un vadošajiem pētniekiem augstskolās tiek uzturēta paralēli vairākos reģistros.
Lai precizētu reģistra saturu, pēc tiesību akta projekta stāšanās spēkā paredzēti grozījumi MK noteikumos Nr. 276 atbilstoši šajā likumprojektā iekļautajam deleģējumam nosakot zinātnisko institūciju pamata akadēmiskajos  amatos nodarbināto personu reģistrā iekļaujamos datus, kā arī datu ievadīšanas un papildināšanas kārtību. Zinātnisko institūciju pamata akadēmiskajos amatos nodarbināto personu reģistrā tiks iekļauti arī personas identifikatori starptautiskajās datu bāzēs, nodrošinot sasaisti ar zinātniskās darbības rezultātiem.
Kā galvenais starptautiskais personas identifikators tiks izmantots ORCID (Open Researcher and Contributor ID), kas nodrošina viennozīmīgu pētnieku identificēšanu un viņu zinātniskās darbības rezultātu sasaisti starptautiskā mērogā. ORCID izmantošana ir plaši atbalstīta zinātniskajās institūcijās, zinātniskajos žurnālos un starptautisku projektu pieteikumu sistēmās.
Zinātnisko institūciju reģistra pārcelšana uz VIIS nemaina tā saturu vai uzturēšanas kārtību, bet nodrošina, ka VIIS ir informācija par visām reģistrētajām zinātniskajām institūcijām, tādējādi samazinot administratīvo slogu, tostarp aktualizējot kontaktinformāciju.
Pēc tiesību akta projekta stāšanās spēkā Izglītības un zinātnes ministrija sagatavos grozījumus MK noteikumos Nr. 276 un Nr. 381, nosakot pamata akadēmiskajos amatos nodarbināto personu reģistrā iekļaujamo datu apjomu, datu ievadīšanas un papildināšanas kārtību un termiņus. Atbildība par datu precizitāti un aktualitāti tiks noteikta zinātniskās institūcijas vadītājam, zinātniskās institūcijas, kas ir augstskolas, gadījumā – rektoram.. Ziņas šajā reģistrā tiks aktualizētas pēc notikušajām izmaiņām.
Abu minēto reģistru izmaiņu ieviešanai nepieciešamās tehniskās izmaiņas VIIS tiks finansētas no Izglītības un zinātnes ministrijas budžeta, un paredzēts, ka tiesību akta projekts un saistītie grozījumi MK noteikumos Nr. 276 un Nr. 381stāsies spēkā 2027. gada 1. janvārī.
Tāpat tiesību akta projekts paredz iespēju slēgt deleģējuma līgumu ar publisku personu vai privātpersonu par NZDIS uzturēšanu, apvienojot pētniecības informācijas sistēmu pārvaldību.
Problēmas apraksts
Šobrīd Zinātniskās darbības likumā nav noteikts zinātnisko institūciju pamata akadēmiskajos amatos nodarbināto personu reģistrā iekļautās informācijas apstrādes mērķis un nolūks. Personas datu aizsardzība ir konstitucionālas tiesības, kas nostiprinātas arī Eiropas Cilvēktiesību hartā, un jebkura personas datu apstrāde ir uzskatāma par pamattiesību ierobežojumu. Tādēļ personas datu apstrādes nolūks, tiesiskais pamats un apstrādājamo personas datu kategorijas ir nosakāmas likumu, vienlaikus paredzot Ministru kabinetam tiesības noteikt konkrētus apstrādājamos personas datus šo kategoriju ietvaros.
Tiesību akta projekts paredz, ka zinātnisko institūciju pamata akadēmiskajos amatos nodarbināto personu reģistrs būs Akadēmiskā personāla reģistra sastāvdaļa. Šobrīd Augstskolu likuma 87. panta pirmajā daļā ir noteikts, ka Akadēmiskā personāla reģistrs ir Valsts izglītības informācijas sistēmas sastāvdaļa un nosaka to personu loku, kuru datus tajā reģistrē. Vienlaikus Saeima izskata grozījumus Augstskolu likumā (likumprojekts Nr. 1018/Lp14), kas papildina Augstskolu likuma 87. pantu attiecībā uz augstākās izglītības iestāžu akadēmisko personālu.
Tiesību akta projekts attiecībā uz zinātniskajām institūcijām paredz reģistrēt personas, kuras ieņem pamata akadēmiskos amatus, kā arī personas, kuras ir nodarbinātas kā izcilības vadošo pētnieku, vadošo pētnieku, pētnieku, pēcdoktorantūras pētnieku un zinātnisko asistentu amata pienākumu izpildītājas.
Lai šo personu datu apstrāde atbilstoši Eiropas Parlamenta un Padomes Regulai (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) būtu tiesiska un likumīga, ir nepieciešams Zinātniskās darbības likumā noteikt personas datu apstrādes mērķi un nolūku un atbilstoši iepriekš minētajam šāda informācija ir nosakāma likumā.
Risinājuma apraksts
Tiesību akta projekts paredz papildināt Zinātniskās darbības likuma 26.¹ pantu, nosakot pamata akadēmiskajos amatos nodarbināto personu reģistrā iekļauto datu apstrādes mērķi un nolūku. Datu apstrādes mērķa sasniegšanai ir nepieciešams apstrādāt personas datus par konkrētu un identificējamu personu. Personas identifikatori – vārds, uzvārds un personas kods – ir nepieciešami, lai datus varētu nepārprotami sasaistīt ar konkrētu personu un nodrošinātu Zinātniskās darbības likumā noteikto prasību ievērošanas kontroli attiecībā uz akadēmisko personālu augstskolās un zinātnes pētniecisko personālu zinātniskajās institūcijās. Atbilstoši spēkā esošajam Zinātniskās darbības likuma normatīvajam regulējumam persona var ieņemt tikai vienu akadēmisko amatu un tikai vienā institūcijā.
Personas datu apstrāde ir nepieciešama arī zinātnes pētnieciskā personāla uzskaitei un statistikas veidošanai zinātnes politikas plānošanai, īstenošanai, kvalitātes uzraudzībai un novērtēšanai.
Informācijas par zinātnes pētniecisko  personālu reģistrēšana un uzturēšana Akadēmiskā personāla reģistrā, kas ir VIIS sastāvdaļa, nodrošina visaptverošu datu uzskaiti un ļauj, izmantojot uzkrātos datus un veicot to analīzi, uzraudzīt izvirzīto mērķu sasniegšanu, īstenoto darbību rezultatīvo rādītāju izpildi un pieņemt datos balstītus lēmumus.
Personas identifikatoru apstrāde ir nepieciešama, lai nodrošinātu vienas un tās pašas personas nepārprotamu identificēšanu dažādās augstskolās un zinātniskajās institūcijās, kā arī lai iegūtu precīzus kvantitatīvos datus par zinātnes pētnieciskā personāla skaitu institūciju un valsts līmenī. Neapstrādājot datus par konkrētu un identificējamu personu, nav iespējams precīzi plānot zinātnes pētnieciskā personāla atjaunotni un Izglītības un zinātnes ministrijas budžetā nepieciešamo finansējumu zinātniskajām institūcijām.
Lai veiktu datu analīzi par sieviešu un vīriešu īpatsvaru zinātnes pētnieciskā personāla sastāvā, ir nepieciešama informācija par personas dzimumu. Šādi dati ir nepieciešami Eiropas Komisijas regulāriem novērtējumiem par akadēmisko karjeru, tostarp sieviešu nodarbinātību STEM jomās, un sniedz pamatu turpmāko darbību plānošanai un rezultātu novērtēšanai.
Lai sasaistītu informāciju par zinātnes pētnieciskā personāla pārstāvjiem un zinātniskajām institūcijām, Akadēmiskā personāla reģistrā ir nepieciešams apstrādāt personas identifikatorus starptautiskajās datu bāzēs, jo šajās datu bāzēs netiek izmantota valsts nozīmes reģistros lietotā personas identificējošā informācija.
Akadēmiskā personāla reģistrā uzkrātie dati tiek izmantoti arī Zinātnes, tehnoloģijas attīstības un inovācijas pamatnostādnēs 2021.–2027. gadam noteikto rezultatīvo rādītāju sasniegšanas progresa novērtēšanai, reformu uzraudzībai un monitoringam.
Akadēmiskā personāla reģistrā tiek apstrādāti arī personas dzimšanas un miršanas dati. Dzimšanas datums ir nepieciešams zinātnes pētnieciskā personāla vecumstruktūras un atjaunotnes uzraudzībai, savukārt miršanas datums – personas ieraksta arhivēšanai vai dzēšanai. Dati par personas valstisko piederību ir nepieciešami, lai vērtētu zinātnisko institūciju internacionalizāciju un personāla piesaisti no ārvalstīm, kā arī lai pārliecinātos par personas tiesībām uz nodarbinātību.
Tiesību akta projekts paredz, ka pamata akadēmiskajos amatos nodarbināto personu reģistrā iekļaujamos datus, kā arī datu ievadīšanas un papildināšanas kārtību un termiņus nosaka Ministru kabinets.
Problēmas apraksts
Pārceļot zinātnisko institūciju reģistru un amatos ievēlēto personu reģistru (vienlaikus mainot reģistra nosaukumu un saturu) uz VIIS, saglabājas nepieciešamība apstrādāt ierobežotu informācijas apjomu par zinātniskajām institūcijām un personām arī Nacionālajā zinātniskās darbības informācijas sistēmā, kurā joprojām tiks uzkrāta informācija par personu un tādējādi arī saistīto zinātnisko institūciju zinātniskās darbības rezultātiem (zinātniskās publikācijas, dalība konferencēs, intelektuālais īpašums). Tādējādi, lai nodrošinātu šo sasaisti, sistēmā ir nepieciešams apstrādāt informāciju par personām un zinātniskajām institūcijām.
Ņemot vērā, ka turpmāk Nacionālās zinātniskās darbības informācijas sistēmas atsevišķu komponenšu darbību paredzēts nodrošināt ar starptautiski izstrādātu programmatūru, var rasties nepieciešamība operatīvi mainīt Nacionālajā zinātniskās darbības informācijas sistēmā ietverto ziņu apjomu.
Risinājuma apraksts
Tiesību akta projekts paredz, ka datus par zinātniskajām institūcijām no zinātnisko institūciju reģistra un datus par personām no Akadēmiskā personāla reģistra arī turpmāk apstrādās NZDIS, bet turpmāk tā nebūs šo datu pirmavots (reģistrs).
Tiesību akta projekts paredz papildināt NZDIS ar citām ziņām, kuras pēc nepieciešamības varētu iekļaut Ministru kabineta noteikumos, jo atbilstoši spēkā esošajam normatīvajam regulējumam (Zinātniskās darbības likuma 42. panta sestajai daļai) Ministru kabinets nosaka kārtību, kādā ziņas Nacionālajā zinātniskās darbības informācijas sistēmā tiek ievadītas, apstrādātas, aktualizētas, uzkrātas, glabātas, publiskotas, arhivētas un dzēstas, kā arī šo ziņu apjomu. Līdz šim Ministru kabineta iespējas noteikt informācijas sistēmā iekļaujamo ziņu apjomu ir bijušas ierobežotas, jo visas NZDIS sastāvdaļas ir noteiktas Zinātniskās darbības likuma 42. panta otrajā daļā. Paredzot, ka šajā sistēmā var tikt iekļautas citas ziņas, tās varēs noteikt, veicot izmaiņas Ministru kabineta noteikumos.
Šāds risinājums arī turpmāk nodrošinās, ka NZIDS nenotiek nekontrolēta informācijas apjoma palielināšanās, jo izmaiņas ir jānosaka ārējā tiesību aktā, kura izstrādē tiek iesaistīta sabiedrība (nozare). Vienlaikus attiecībā uz personas datiem saglabājas nosacījums, ka apstrādājamo personas datu kategorijas tiek noteiktas likuma līmenī, kā tas izriet no iepriekš minētajām prasībām personas datu apstrādes jomā.
Problēmas apraksts
Šobrīd zinātniskās institūcijas - zinātnes universitātes (Latvijas Universitāte, Rīgas Stradiņa universitāte, Rīgas Tehniskā universitāte un Latvijas Biozinātņu un tehnoloģiju universitāte) sadarbībā ar biedrību - Augstākās izglītības un zinātnes informācijas tehnoloģiju koplietošanas pakalpojumu centru un Izglītības un zinātnes ministriju ir uzsākušas vienotas pētniecības vadības informācijas sistēmas ieviešanu, kas pēc šī likumprojekta un atbilstošo MK noteikumu grozījumu stāšanās spēkā iekļausies Nacionālajā zinātniskās darbības informācijas sistēmā.
Sistēmas ieviešana ļaus vieglāk pamanīt iespējas un mērķtiecīgi strādāt pie jaunām starpnozaru un arī starptautiskām sadarbībām, kuru ietvaros mūsdienās rodas visvairāk jaunu atklājumu un inovāciju. Sistēmas ieviešana atvieglos dažādu zinātniskās darbības atskaišu sagatavošanu, ļaujot zinātnes pētniecības personāla pārstāvjiem vairāk laika veltīt saviem tiešajiem pienākumiem. Vienotā pētniecības vadības sistēma pakāpeniski tiks ieviesta visās zinātniskajās institūcijās (kā nacionālais modulis), tādējādi ļaujot optimizēt datu vākšanu, glabāšanu un pārskatāmību, izmantojot progresīvus analītikas un pārskatu sniegšanas rīkus. Tas palīdzēs racionalizēt pētniecības pārvaldību, optimizējot datu plūsmas un samazinot administratīvo slogu. Centralizētie dati dos iespēju gan pētniekiem, gan valsts iestādēm pieņemt informētus lēmumus, pamatojoties uz aktuālām pētniecības atziņām.
Ar tiesību akta projektu paredzēts, ka vienotā pētniecības informācijas vadības sistēma kļūst par Nacionālās zinātniskās darbības informācijas sistēmas sastāvdaļu, kā tehniskais risinājums, kurš nodrošina zinātniskās darbības rezultātu datubāzes, zinātnisko iekārtu un turpinājumā arī citu Nacionālās zinātniskās darbības informācijas sistēmas sadaļu darbību. Tādējādi pēc būtības vienotā pētniecības vadības sistēma aizstās Nacionālo zinātniskās darbības informācijas sistēmas tehnisko risinājumu..
Ņemot vērā, ka zinātnes universitātes pētniecības informācijas vadības sistēmu ievieš sadarbībā ar Augstākās izglītības un zinātnes informācijas tehnoloģiju koplietošanas pakalpojumu centru, un ņemot vērā, ka ar šiem tiesību akta projekta grozījumiem pētniecības vadības informācijas sistēma kļūst par tehnisko risinājumu, kurš nodrošina Nacionālās zinātniskās darbības informācijas sistēmas darbību, tiesību akta projekts paredz iespēju Nacionālās zinātniskās darbības informācijas sistēmas uzturēšanā iesaistīt, pēc tiesību akta projekta stāšanās spēkā noslēdzot attiecīgu deleģēšanas līgumu. Šobrīd Zinātniskās darbības likums neparedz iespēju deleģēt uzdevumus, kas saistīti Nacionālās zinātniskās darbības informācijas sistēmas uzturēšanu.
Risinājuma apraksts
Šobrīd zinātniskās institūcijas - zinātnes universitātes (Latvijas Universitāte, Rīgas Stradiņa universitāte, Rīgas Tehniskā universitāte un Latvijas Biozinātņu un tehnoloģiju universitāte) sadarbībā ar biedrību - Augstākās izglītības un zinātnes informācijas tehnoloģiju koplietošanas pakalpojumu centru un Izglītības un zinātnes ministriju ir uzsākušas vienotas pētniecības vadības informācijas sistēmas ieviešanu, kas pēc šī likumprojekta un atbilstošo Ministru kabineta noteikumu grozījumu stāšanās spēkā iekļausies Nacionālajā zinātniskās darbības informācijas sistēmā.
Sistēmas ieviešana ļaus vieglāk pamanīt iespējas un mērķtiecīgi strādāt pie jaunām starpnozaru un arī starptautiskām sadarbībām, kuru ietvaros mūsdienās rodas visvairāk jaunu atklājumu un inovāciju. Sistēmas ieviešana atvieglos dažādu zinātniskās darbības atskaišu sagatavošanu, ļaujot zinātnes pētniecības personāla pārstāvjiem vairāk laika veltīt saviem tiešajiem pienākumiem. Vienotā pētniecības vadības sistēma pakāpeniski tiks ieviesta visās zinātniskajās institūcijās (kā nacionālais modulis), tādējādi ļaujot optimizēt datu vākšanu, glabāšanu un pārskatāmību, izmantojot progresīvus analītikas un pārskatu sniegšanas rīkus. Tas palīdzēs racionalizēt pētniecības pārvaldību, optimizējot datu plūsmas un samazinot administratīvo slogu. Centralizētie dati dos iespēju gan pētniekiem, gan valsts iestādēm pieņemt informētus lēmumus, pamatojoties uz aktuālām pētniecības atziņām.
Ar tiesību akta projektu paredzēts, ka vienotā pētniecības informācijas vadības sistēma kļūst par Nacionālās zinātniskās darbības informācijas sistēmas sastāvdaļu, kā tehniskais risinājums, kurš nodrošina zinātniskās darbības rezultātu datubāzes, zinātnisko iekārtu un turpinājumā arī citu Nacionālās zinātniskās darbības informācijas sistēmas sadaļu darbību. Tādējādi pēc būtības vienotā pētniecības vadības sistēma aizstās Nacionālo zinātniskās darbības informācijas sistēmas tehnisko risinājumu..
Ņemot vērā, ka zinātnes universitātes pētniecības informācijas vadības sistēmu ievieš sadarbībā ar Augstākās izglītības un zinātnes informācijas tehnoloģiju koplietošanas pakalpojumu centru, un ņemot vērā, ka ar šiem tiesību akta projekta grozījumiem pētniecības vadības informācijas sistēma kļūst par tehnisko risinājumu, kurš nodrošina Nacionālās zinātniskās darbības informācijas sistēmas darbību, tiesību akta projekts paredz iespēju Nacionālās zinātniskās darbības informācijas sistēmas uzturēšanā iesaistīt, pēc tiesību akta projekta stāšanās spēkā noslēdzot attiecīgu deleģēšanas līgumu. Šobrīd Zinātniskās darbības likums neparedz iespēju deleģēt uzdevumus, kas saistīti Nacionālās zinātniskās darbības informācijas sistēmas uzturēšanu.
Problēmas apraksts
Zinātniskās darbības likums neparedz prognozējamas nodarbinātības modeli pētniecības karjeras ietvaros (pētniecības tenūru), kas attiektos uz noteiktiem pētniecības karjeras posmiem un zinātnes pētnieciskajam personālam atbilstošajiem akadēmiskajiem amatiem.
Risinājuma apraksts
Tiesību akta projektā paredzēts papildināt Zinātniskās darbības likuma 1. panta pirmo daļu, nosakot pētniecības tenūras, pētniecības tenūrgaitas amata un pētniecības tenūramata terminus, kā arī noteikt pētniecības tenūras īstenošanu, papildinot likumu ar 26.2 un 26.3 pantu. Pētniecības tenūras regulējums ir veidots, ievērojot likumprojektā “Grozījumi Augstskolu likumā”  (TAP Nr. 25-TA-2742) noteiktos tenūras principus un tos pielāgojot zinātniskās institūcijas darbībai.
Problēmas apraksts
Zinātniskās darbības likums neparedz zinātnes pētnieciskā personāla zinātniskās darbības snieguma regulāru novērtēšanu un tās sasaisti ar pētniecības karjeras virzību, kā arī ar darba tiesisko attiecību turpināšanu vai izbeigšanu.
Risinājuma apraksts
Tiesību akta projektā paredzēts papildināt Zinātniskās darbības likumu ar 26.4 pantu, nosakot zinātnes pētnieciskā personāla zinātniskās darbības snieguma novērtēšanas termiņus un kārtību, kā arī ar 26.5 pantu, nosakot, ka gadījumos, kad zinātniskās darbības sniegums divas reizes pēc kārtas novērtēts kā neatbilstošs, tas ir pamats darba tiesisko attiecību izbeigšanai attiecīgajā zinātniskajā institūcijā, kurā persona ir nodarbināta attiecīgajā pētniecības karjeras posmā.
Problēmas apraksts
Zinātniskās darbības likums neparedz pētnieku ar praktisko kompetenci statusu un to iesaisti pētniecības karjeras posmos.
Risinājuma apraksts
Tiesību akta projektā paredzēts papildināt Zinātniskās darbības likumu ar 26.6 pantu, nosakot pētnieka ar praktisko kompetenci statusu, uzdevumus un vietu attiecīgajos pētniecības karjeras posmos.
Problēmas apraksts
Tiesību akta projekts ietver jaunas tiesību normas, kas būtiski pilnveido zinātnes pētnieciskā personāla tiesisko regulējumu, ieviešot zinātnes pētnieciskā personāla profesionālās attīstības sistēmu (pētniecības karjeru), nosakot secīgus pētniecības karjeras posmus, akadēmisko amatu struktūru, kā arī prognozējamas nodarbinātības modeli pētniecības karjeras ietvaros, tostarp pētniecības tenūru, tenūrgaitas amatus un tenūramatus. Vienlaikus tiek precizēts un papildināts regulējums zinātnes pētnieciskā personāla atlasei, pieņemšanai darbā, zinātniskās darbības snieguma novērtēšanai un darba tiesisko attiecību izbeigšanai gadījumos, kad sniegums novērtēts kā neatbilstošs.
Tiesību akta projekts paredz zinātniskajām institūcijām pienākumu savos iekšējos normatīvajos aktos paredzēt zinātnes pētnieciskā personāla atlases un ievēlēšanas vai apstiprināšanas kārtību akadēmiskajos amatos, pētniecības karjeras posmu un akadēmisko amatu ieviešanu, pētniecības tenūras īstenošanu, kā arī zinātniskās darbības snieguma novērtēšanas kritērijiem un kārtību.
Līdz ar to nepieciešams paredzēt pārejas periodu tiesību akta projekta normu ieviešanai, lai zinātniskās institūcijas varētu izstrādāt vai precizēt nepieciešamos iekšējos normatīvos aktus, pielāgot personāla politiku jaunajam regulējumam un nodrošināt zinātnes pētnieciskā personāla profesionālās attīstības iespējas atbilstoši jaunajām prasībām.
Risinājuma apraksts
Tiesību akta projektā paredzēts noteikt pārejas periodu tiesību normu ieviešanai, nosakot atšķirīgus spēkā stāšanās termiņus atsevišķām tiesību akta projektā ietvertajām tiesību normām, ņemot vērā to saturisko apjomu, ieviešanas sarežģītību un nepieciešamību zinātniskajām institūcijām pakāpeniski pielāgot iekšējos normatīvos aktus un personāla politiku.
Ar 2027. gada 1. janvāri stājas spēkā tiesību normas, kas paredz zinātnes pētnieciskā personāla profesionālās attīstības sistēmas (pētniecības karjeras) ieviešanu, pētniecības karjeras posmu noteikšanu, akadēmisko amatu struktūras pilnveidi, zinātnes pētnieciskā personāla atlases, ievēlēšanas vai apstiprināšanas kārtības precizēšanu, kā arī pētniecības tenūras, tostarp tenūrgaitas amatu un tenūramatu, ieviešanu un darba tiesisko attiecību izbeigšanas regulējumu gadījumos, kad zinātniskās darbības sniegums novērtēts kā neatbilstošs. Šāds spēkā stāšanās termiņš nodrošina zinātniskajām institūcijām pietiekamu laiku izstrādāt vai precizēt iekšējos normatīvos aktus un ieviest minētās tiesību normas atbilstoši institūcijas personāla politikai un pieejamajiem resursiem, ņemot vērā, ka daļa no šīm tiesību normām nav imperatīvas.
Ar 2029. gada 1. janvāri stājas spēkā grozījumi, kas attiecas uz zinātniskās darbības snieguma novērtēšanas kārtību. Šāds termiņš paredzēts, lai nodrošinātu saistīto iekšējo normatīvo aktu izstrādi un dotu zinātniskajām institūcijām pietiekamu laiku izveidot un piemērot zinātniskās darbības snieguma novērtēšanas sistēmu.
Ar 2031. gada 1. janvāri stājas spēkā grozījumi par kvalifikācijas prasību paaugstināšanu pētnieka amatam un zinātniskā asistenta amatam. Šāds pārejas periods paredzēts, lai zinātnes pētnieciskā personāla amatos nodarbinātajiem būtu pietiekams laiks paaugstināt kvalifikāciju un sasniegt noteiktās prasības, vienlaikus nodrošinot zinātniskajām institūcijām iespēju savlaicīgi plānot cilvēkresursu attīstību un pētniecības kapacitātes stiprināšanu.
Pārejas periodi noteikti, ņemot vērā tiesību akta projektā ietverto grozījumu apjomu un nepieciešamību zinātniskajām institūcijām sagatavoties to piemērošanai.
Vai ir izvērtēti alternatīvie risinājumi?
Jā
Apraksts
Gatavojot Ministru kabineta 2025. gada 27. novembra rīkojumu Nr. 780 “Par konceptuālo ziņojumu “Par jauna akadēmiskās karjeras ietvara ieviešanu Latvijā””, tika izvērtētas alternatīvas akadēmiskās karjeras ietvara ieviešanai un secināts, ka akadēmiskās karjeras ietvaru nav iespējams ieviest bez tiesību akta izstrādes. Ja akadēmiskās karjeras ietvars netiek ieviests ar atbilstošu normatīvo regulējumu, saglabājas sadrumstalota un nepietiekami prognozējama akadēmiskās karjeras sistēma, kas kavē izcilu akadēmiskā personāla piesaisti un noturēšanu, institūciju stratēģisku cilvēkresursu plānošanu un ilgtermiņa pētniecības attīstību. Ilgtermiņā tas būtiski ierobežo augstākās izglītības un zinātnes kvalitāti, kā arī Latvijas starptautisko konkurētspēju un ekonomikas izaugsmes potenciālu.
Vai ir izvērtēts prasību un izmaksu samērīgums pret ieguvumiem?
Jā
Apraksts
Ieguvumi, ieviešot jauno akadēmiskās karjeras ietvaru atbilstoši konceptuālajā ziņojumā ietvertajam risinājumam, ir samērīgi ar tiesību akta projektā noteiktajām prasībām un iespējamām izmaksām. Jaunais regulējums novērš konceptuālajā ziņojumā identificētos akadēmiskās karjeras trūkumus un nodrošina institūcijām iespēju ieviest starptautiskajai praksei atbilstošu tenūru.
Tiesību akta projekts, pielāgojot akadēmiskās karjeras ietvaru zinātniskās darbības specifikai, paredz zinātnes pētnieciskā personāla zinātniskās darbības snieguma regulāru novērtēšanu, pilnveidotas atlases un pieņemšanas darbā procedūras, kā arī pētniecības karjeras virzību secīgos posmos. Tas ļauj zinātniskajām institūcijām uzlabot cilvēkresursu plānošanu un pakāpeniski sagatavoties jaunā regulējuma piemērošanai, veicinot zinātniskās darbības kvalitāti un institucionālo attīstību.
Valsts mērogā nav lietderīga vairāku zinātnes informācijas sistēmu paralēla uzturēšana, jo pētniecības informācijas vadības informācijas sistēma nodrošina plašāku funkcionalitāti, tostarp atskaišu sagatavošanā un informācijas ieguvē no starptautiskām sistēmām. Tādēļ tiesību akta projekts paredz pakāpenisku Nacionālās zinātniskās darbības informācijas sistēmas atsevišķu daļu nomaiņu un pāreju uz modulāru sistēmas arhitektūru.
Lai nodrošinātu informācijas iegūšanu, apstrādi un izmantošanu akadēmiskā personāla plānošanai augstākās izglītības nozarē, tostarp pedagoga sodāmības pārbaudei, nav alternatīvu risinājumu, kā vien informācijas par akadēmisko personālu reģistrēšana un uzturēšana Akadēmiskā personāla reģistrā, kas ir Valsts izglītības informācijas sistēmas sastāvdaļa. Tas nodrošina visaptverošu informācijas uzskaiti un analīzi, kas nepieciešama augstākās izglītības sektoram pamatnostādnēs noteikto mērķu sasniegšanai.
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
zinātniskajās institūcijās akadēmiskajos amatos nodarbinātie
personas, kas pretendē uz akadēmiskajiem amatiem zinātniskajās institūcijās
Ietekmes apraksts
Tiesību akta projekts ietekmēs zinātnes pētnieciskā personāla pārstāvjus, kas zinātniskajās institūcijās ir nodarbināti akadēmiskajos amatos, jo tiek ieviesta zinātnes pētnieciskā personāla profesionālās attīstības sistēma (pētniecības karjera), nosakot pētniecības karjeras posmus, tiem atbilstošos akadēmiskos amatus, nodarbinātības formas un zinātniskās darbības snieguma novērtēšanas nosacījumus. Tiesību akta projekts paredz zinātniskās darbības snieguma novērtēšanu un tās sasaisti ar pētniecības karjeras virzību, kā arī iespēju zinātniskajām institūcijām īstenot prognozējamas nodarbinātības modeli pētniecības karjeras ietvaros, tostarp pētniecības tenūru.
Tiesību akta projekts ietekmēs arī personas, kas pretendē uz akadēmiskajiem amatiem zinātniskajās institūcijās, jo tiek noteiktas prasības akadēmisko amatu ieņemšanai, atlases un ievēlēšanas vai apstiprināšanas kārtība, kā arī konkursa organizēšanas nosacījumi atbilstoši attiecīgajam pētniecības karjeras posmam. Regulējums nosaka strukturētu pētniecības karjeras virzību zinātniskajās institūcijās un paredz vienotu pieeju pretendentu izvērtēšanai zinātnes pētnieciskā personāla amatiem.
Juridiskās personas
zinātniskās institūcijas
Ietekmes apraksts
Tiesību akta projekts ietekmēs zinātniskās institūcijas, jo paredz iespēju veidot zinātnes pētnieciskā personāla profesionālās attīstības sistēmu (pētniecības karjeru), strukturējot to secīgos pētniecības karjeras posmos un precizējot akadēmisko amatu loku, to ieņemšanas nosacījumus un nodarbinātības principus.
Zinātniskajām institūcijām tiek piešķirtas tiesības noteikt kārtību personu ievēlēšanai vai apstiprināšanai akadēmiskajos amatos, pretendentu atlasei, kā arī zinātnes pētnieciskā personāla paaugstināšanai amatā, tostarp paredzot iespēju ieviest pētniecības tenūru, tai skaitā tenūrgaitas amatus un tenūramatus, ņemot vērā institūcijas cilvēkresursu politiku un pieejamos finanšu resursus.
Tiesību akta projekts nosaka zinātniskajām institūcijām pienākumu nodrošināt zinātniskās darbības snieguma novērtēšanu pamata akadēmiskajos amatos nodarbinātajām personām, sasaistot novērtējuma rezultātus ar pētniecības karjeras virzību vai darba tiesisko attiecību turpināšanu. Vienlaikus zinātniskajām institūcijām būs jāizstrādā vai jāprecizē iekšējie normatīvie akti, kas reglamentē akadēmisko amatu ieņemšanu, novērtēšanu un pētniecības tenūras īstenošanu.
2.2. Tiesiskā regulējuma ietekme uz tautsaimniecību
Vai projekts skar šo jomu?
Jā
2.2.1. uz makroekonomisko vidi:
Nē
2.2.2. uz nozaru konkurētspēju:
Jā
Ietekmes apraksts
Tiesību akta projekts nodrošina zinātniskajām institūcijām iespēju ieviest vienotu, starptautiskajai praksei atbilstošu pētniecības karjeras ietvaru, ievērojot akadēmiskās karjeras ietvara principus, tostarp noteiktus pētniecības karjeras posmus, pilnveidotu akadēmisko amatu struktūru, atlases un nodarbinātības nosacījumus, kā arī regulāru zinātniskās darbības snieguma novērtēšanu. Tas veicina augsti kvalificēta zinātnes pētnieciskā personāla piesaisti un noturēšanu, stiprinot pētniecības kvalitāti un kapacitāti tautsaimniecībai nozīmīgās nozarēs.
2.2.3. uz uzņēmējdarbības vidi:
Jā
Ietekmes apraksts
Stiprinot zinātnisko institūciju cilvēkresursu kapacitāti un pētniecības kvalitāti, tiesību akta projekts veicina pētniecības rezultātu sasaisti ar tautsaimniecības vajadzībām, inovāciju attīstību un sadarbību ar uzņēmumiem, tostarp pētniecības projektu īstenošanu un zināšanu pārnesi.
2.2.4. uz mazajiem un vidējiem uzņēmējiem:
Jā
Ietekmes apraksts
Uzlabojot pētniecības kvalitāti un nodrošinot stabilāku zinātnes pētnieciskā personāla nodarbinātību, tiesību akta projekts sekmē mazo un vidējo uzņēmumu piekļuvi pētniecības rezultātiem, praktisko kompetenču integrācijai un inovāciju attīstībai.
2.2.5. uz konkurenci:
Jā
Ietekmes apraksts
Vienotas pētniecības karjeras sistēmas ieviešana un caurskatāmi nodarbinātības nosacījumi stiprina zinātnisko institūciju konkurētspēju pētniecības kvalitātes, starptautiskās sadarbības un augsti kvalificēta personāla piesaistes jomā.
2.2.6. uz nodarbinātību:
Jā
Ietekmes apraksts
Ieviešot pētniecības karjeras posmus, pilnveidotu akadēmisko amatu struktūru, iespēju slēgt darba līgumus uz nenoteiktu laiku un iespēju zinātniskajām institūcijām ieviest pētniecības tenūru, tiesību akta projekts veicinās stabilāku un kvalificētāku nodarbinātību zinātnes pētnieciskajam personālam. Šie risinājumi veicinās zinātniskajā darbībā nodarbināto personu profesionālo ilgtspēju, jaunu zināšanu radīšanu, pētniecības rezultātu tālāknodošanu un inovāciju attīstību.
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
Tiesību akta projektā paredzēto pētniecības karjeras ietvaru paredzēts ieviest Izglītības un zinātnes ministrijas un citu nozaru ministriju, kuru pārraudzībā ir zinātniskās institūcijas, esošo budžeta līdzekļu ietvaros, kā arī izmantojot zinātniskajām institūcijām pieejamās Eiropas Savienības Atveseļošanas fonda investīcijas. Izmaiņas valsts informācijas sistēmās paredzēts veikt šo sistēmu uzturēšanai paredzētā budžeta ietvaros.
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Jā
4.1. Saistītie tiesību aktu projekti
4.1.1. Augstskolu likums
Pamatojums un apraksts
Augstskolu likumā nepieciešams pilnveidot akadēmiskā personāla regulējumu, lai nodrošinātu vienotu, skaidru un ar starptautisko praksi saskaņotu akadēmiskās karjeras ietvaru. Tas ietver termina “docētājs” skaidrojuma noteikšanu, akadēmiskā personāla profesionālās attīstības sistēmas (akadēmiskās karjeras) un tās posmu ieviešanu, kā arī tenūras regulējuma izveidi. Nepieciešams pārskatīt akadēmiskā personāla amatu struktūru, paredzot jaunas amatu kategorijas un iespēju augstskolām veidot papildu akadēmiskos amatus, tostarp augsta līmeņa profesionāļu piesaistei. Vienlaikus jāpilnveido akadēmiskā personāla atlases un pieņemšanas darbā procedūras, nodarbinātības formu regulējums un darba līgumu termiņi, kā arī jānosaka vienota kārtība akadēmiskā personāla kvalifikācijas, darba snieguma un mākslinieciskās jaunrades darba rezultātu novērtēšanai un darba tiesisko attiecību izbeigšanai neatbilstoša darba snieguma gadījumos. Grozījumi īstenojami, paredzot pārejas periodus, lai augstskolas varētu pielāgot iekšējos normatīvos aktus un cilvēkresursu politiku jaunajam regulējumam.
Atbildīgā institūcija
Izglītības un zinātnes ministrija
4.1.2. Ministru kabineta 2008. gada 21. jūlija noteikumi Nr. 568 “Noteikumi par kārtību, kādā zinātniska institūcija noslēdz un izbeidz darba līgumu ar ārvalsts pētnieku”
Pamatojums un apraksts
Tiesību akta projekts precizē akadēmisko amatu nosaukumus un ievieš jaunus akadēmiskos amatus, kas var būt attiecināmi arī uz ārvalstu pētniekiem. Lai nodrošinātu vienotu terminoloģiju un atbilstību aktualizētajai akadēmiskā personāla struktūrai, šajos noteikumos nepieciešami attiecīgi grozījumi.
Atbildīgā institūcija
Izglītības un zinātnes ministrija
4.1.3. Ministru kabineta 2017. gada 23. maija noteikumi Nr. 264 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”
Pamatojums un apraksts
Tiesību akta projekts precizē akadēmisko amatu nosaukumus un ievieš jaunus akadēmiskos amatus zinātnes pētnieciskajam personālam, kā arī strukturē tos atbilstoši pētniecības karjeras posmiem. Lai nodrošinātu Profesiju klasifikatora atbilstību šai struktūrai, nepieciešami grozījumi, aktualizējot amatu nosaukumus un kvalifikācijas pamatprasības, kā arī veicot atbilstošus papildinājumus.
Atbildīgā institūcija
Labklājības ministrija
4.1.4. Ministru kabineta 2017. gada 27. jūnija noteikumi Nr. 381 “Nacionālās zinātniskās darbības informācijas sistēmas noteikumi”
Pamatojums un apraksts
Tiesību akta projekts pilnveido Zinātniskās darbības likumā noteikto zinātnes pētnieciskā personāla akadēmisko amatu struktūru un aktualizē akadēmisko amatu nosaukumus, kā arī ievieš pētniecības karjeras ietvaru. Vienlaikus tiesību akta projekts precizē regulējumu par zinātnisko institūciju pamata akadēmiskajos amatos nodarbināto personu reģistru kā Nacionālās zinātniskās darbības informācijas sistēmas sastāvdaļu. Lai nodrošinātu datu atbilstību aktualizētajam akadēmisko amatu un pētniecības karjeras regulējumam, nepieciešams precizēt attiecīgos Ministru kabineta noteikumus.
Atbildīgā institūcija
Izglītības un zinātnes ministrija
4.1.5. Ministru kabineta 2019. gada 25. jūnija noteikumi Nr. 276 “Valsts izglītības informācijas sistēmas noteikumi”
Pamatojums un apraksts
Tiesību akta projekts paredz zinātnisko institūciju pamata akadēmiskajos amatos nodarbināto personu reģistra iekļaušanu Akadēmiskā personāla reģistra sastāvā, kas saskaņā ar Augstskolu likumu ir Valsts izglītības informācijas sistēmas daļa. Vienlaikus tiesību akta projekts nosaka pienākumu likuma līmenī precizēt personas datu apstrādes mērķi un nolūku, kā arī aktualizē akadēmisko amatu struktūru un pētniecības karjeras regulējumu zinātniskajās institūcijās.
Lai nodrošinātu Akadēmiskā personāla reģistrā iekļaujamo datu apjoma, datu ievadīšanas, aktualizēšanas un izmantošanas kārtības atbilstību grozījumiem Zinātniskās darbības likumā, nepieciešams precizēt Ministru kabineta 2019. gada 25. jūnija noteikumus Nr. 276 “Valsts izglītības informācijas sistēmas noteikumi”.
Atbildīgā institūcija
Izglītības un zinātnes ministrija
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
zinātniskās institūcijas
Nevalstiskās organizācijas
Nē
Cits
Nē
6.2. Sabiedrības līdzdalības organizēšanas veidi
Veids
Publiskā apspriešana
Saite uz sabiedrības līdzdalības rezultātiem
-
6.3. Sabiedrības līdzdalības rezultāti
-
6.4. Cita informācija
Cita informācija
Konceptuālā ziņojuma “Par jauna akadēmiskās karjeras ietvara ieviešanu” izstrādē tika nodrošināts konsultāciju un iesaistes process ar augstākās izglītības un zinātnes nozares pārstāvjiem. Izstrādē piedalījās augstskolu un zinātnisko institūciju eksperti, sociālie partneri un profesionālās organizācijas, tostarp Rektoru padomes, Latvijas Zinātnes padomes, Valsts zinātnisko institūtu asociācijas, Latvijas Studentu apvienības un Latvijas Jauno zinātnieku apvienības pārstāvji.
Konceptuālā ziņojuma sagatavošanas laikā tika saņemti un izvērtēti augstskolu, zinātnisko institūciju, nozaru ekspertu un profesionālo asociāciju priekšlikumi par akadēmiskās karjeras attīstības posmiem, amatu struktūru, kvalifikācijas prasībām, akadēmiskā personāla novērtēšanas sistēmu, tenūras regulējuma ieviešanas nosacījumiem un institucionālās autonomijas īstenošanu akadēmiskā personāla atlases un nodarbinātības procesos.
Papildus norisinājās tematiskas diskusijas ar augstākās izglītības un zinātnes nozares pārstāvjiem par akadēmiskās karjeras sistēmas pilnveidi, darbinieku piesaisti un noturēšanu, kā arī starptautiskās konkurētspējas stiprināšanu. Saņemtie priekšlikumi tika izmantoti politikas risinājumu precizēšanā un integrēti konceptuālajā ziņojumā ietvertajā risinājumā, kas ir par pamatu tiesību akta projektā noteiktajam regulējumam.
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Latvijas Zinātnes padome
Izglītības un zinātnes ministrija
zinātniskās institūcijas
7.2. Administratīvo izmaksu monetārs novērtējums
Vai projekts skar šo jomu?
Nē
7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Jā
	Tiesību akta projekts precizē zinātnisko institūciju funkcijas zinātnes pētnieciskā personāla ievēlēšanā vai apstiprināšanā akadēmiskajos amatos, pieņemšanā darbā, paaugstināšanā amatā un zinātniskās darbības snieguma novērtēšanā pētniecības karjeras ietvaros.

	5. Tiks veikta iekšējo institūcijas procesu efektivizācija
	Jā
	Tiesību akta projekts nosaka vienotus pamatprincipus zinātnes pētnieciskā personāla atlasei, nodarbināšanai un zinātniskās darbības snieguma novērtēšanai.

	6. Tiks veikta iekšējo institūcijas procesu digitalizācija
	Jā
	Tiesību akta projekts precizē regulējumu par zinātnisko institūciju pamata akadēmiskajos amatos nodarbināto personu reģistru kā Nacionālās zinātniskās darbības informācijas sistēmas sastāvdaļu.

	7. Tiks veikta iekšējo institūcijas procesu optimizācija
	Jā
	Vienots pētniecības karjeras ietvars un akadēmisko amatu struktūra ļauj zinātniskajām institūcijām optimizēt ar zinātnes pētnieciskā personāla pārvaldību saistītos procesus.

	8. Cita informācija
	Nē
	-


7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Jā
Apraksts
Tiesību akta projekts atbalsta Nacionālā attīstības plāna 2021.–2027. gadam rīcības virzienu “Zinātne sabiedrības attīstībai, tautsaimniecības izaugsmei un drošībai”, stiprinot zinātnes kvalitāti un kapacitāti. Ieviešot zinātnes pētnieciskā personāla profesionālās attīstības sistēmu (pētniecības karjeru), strukturējot pētniecības karjeras posmus, pilnveidojot akadēmisko amatu struktūru zinātniskajās institūcijās un nosakot vienotus zinātniskās darbības snieguma novērtēšanas principus un atlases un nodarbinātības pamatprasības, tiek veicināta zinātnes cilvēkkapitāla attīstība un pētniecības izcilība, kas ir viens no rīcības virziena mērķiem.
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Jā
Apraksts
Tiesību akta projekts, ieviešot pētniecības karjeru kā zinātnes pētnieciskā personāla profesionālās attīstības sistēmu, netieši ietekmē iedzīvotāju sociālo situāciju, stiprinot zinātniskajās institūcijās nodarbinātā zinātnes pētnieciskā personāla profesionālās attīstības un nodarbinātības stabilitātes priekšnosacījumus. Tiesību akta projekts paredz iespēju zinātniskajām institūcijām ieviest pētniecības tenūru, tostarp tenūrgaitas amatus un tenūramatus, kā arī slēgt darba līgumus uz nenoteiktu laiku, atbilstoši institūcijas cilvēkresursu politikai un pieejamajiem finanšu resursiem. Šie risinājumi veicina stabilāku un prognozējamāku nodarbinātību zinātniskās darbības jomā un sociāli ilgtspējīgāku pētniecības karjeras attīstību.
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Jā
Apraksts
Tiesību akta projekts, ieviešot pētniecības karjeru kā zinātnes pētnieciskā personāla profesionālās attīstības sistēmu, stiprina vienlīdzīgas pieejas, akadēmiskās brīvības un institucionālās autonomijas īstenošanu zinātniskajās institūcijās. Vienoti principi zinātnes pētnieciskā personāla atlasei, ievēlēšanai vai apstiprināšanai akadēmiskajos amatos un zinātniskās darbības snieguma novērtēšanai veicina vienlīdzīgas iespējas pretendentiem, nediskrimināciju un taisnīgu procedūru piemērošanu. Precizētais regulējums sekmē zinātnisko institūciju pārvaldības caurspīdīgumu un atbildību, kā arī veicina kvalitatīvu zinātniskās darbības vidi, kas balstīta akadēmiskās brīvības un profesionālās neatkarības principos. Šie priekšnosacījumi netieši veicina pilsoniskās sabiedrības attīstību, stiprinot zinātnes lomu demokrātiskā un zināšanās balstītā sabiedrībā.Tiesības uz personas datu aizsardzību ir nostiprinātas Eiropas Savienības Pamattiesību hartas 8. pantā, kura pirmajā daļā ir paredzētas ikvienas personas tiesības uz savu personas datu aizsardzību, savukārt otrajā daļā noteikts, ka personas dati ir jāapstrādā godprātīgi, noteiktiem mērķiem un ar attiecīgās personas piekrišanu vai ar citu likumīgu pamatojumu, kas paredzēts tiesību aktos. Eiropas Savienības Pamattiesību hartas 8. panta kontekstā būtiski ir tas, ka tiesības uz personas datu aizsardzību ir atzītas par no tiesībām uz privāto dzīvi nodalāmām konstitucionālām tiesībām, kā arī tas, ka pamattiesību rangs tiek piešķirts tādām personas datu aizsardzības garantijām kā godprātības princips, nolūka ierobežojuma princips un tiesiskā pamata esamība.
8.1.13. uz datu aizsardzību
Vai projekts skar šo jomu?
Jā
Apraksts
Tiesību akta projekts paredz, ka personu reģistrs ir Valsts izglītības informācijas sistēmas sastāvdaļa. Valsts izglītības informācijas sistēmas pārzinis ir Izglītības un zinātnes ministrija. Akadēmiskā personāla reģistrā personas dati tiks apstrādāti saskaņā ar regulas 6. panta 1. punkta "c" un "e" apakšpunktu.
Pamata akadēmiskajos amatos ievēlēto personu reģistra datu apstrāde ir nepieciešama, lai pārraudzītu Zinātniskās darbības likuma prasību izpildi attiecībā uz personālu zinātniskajās institūcijās. Pēc tiesību akta projekta stāšanās spēkā tiks veikti grozījumi saistītajos Ministru kabineta noteikumos.
8.1.14. uz diasporu
Vai projekts skar šo jomu?
Jā
Apraksts
Tiesību akta projektā noteiktie zinātnes pētnieciskā personāla atlases, ievēlēšanas vai apstiprināšanas akadēmiskajos amatos, kā arī zinātniskās darbības snieguma novērtēšanas principi vienādi attiecas arī uz diasporas pārstāvjiem, neparedzot tiem atšķirīgus vai ierobežojošus nosacījumus. Tas veicina diasporas profesionāļu iespējas iesaistīties zinātniskajā darbībā un pētniecības karjerā zinātniskajās institūcijās Latvijā.
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

